title: Asma
text: L' asma (d'o griego antigo ἆσθμα āsthma "manca d'alentada") u pretura de peito ye una malotía inflamatoria a luengo plazo d'as vías respiratorias d'os polmons. Se caracteriza per simptomas variables y recurrents, obstrucción reversible d'o fluxo d'aire y broncoespasmos desencadenaus facilment. Os simptomas incluyen episodios de sibilancias, tos, opresión en o peito y dificultat pa alentar. Istos pueden ocurrir qualques vegadas a lo día u qualques vegadas a la semana. Seguntes a persona, os simptomas de l'asma pueden empiorar de nueitz u con l'exercicio.
  
  Se creye que l'asma ye causau per una combinación de factors cheneticos y ambientals. Os factors ambientals incluyen la exposición a la contaminación de l'aire y los alerchenos. Atros desencadenants potencials incluyen medecinas como l'aspirina y los bloquiadors beta. Per un regular, o diagnostico se basa en o patrón d'os simptomas, a respuesta a lo tractamiento a lo largo d'o tiempo y las prebas de función polmonar per meyo d'espirometría. L'asma se clasifica seguntes a freqüencia d'os simptomas, o volumen espiratorio forzau en un segundo (FEV1) y la taxa de fluxo espiratorio maximo. Tamién se puede clasificar como atopico u no atopico, an atopia se refiere a una predisposición a desembolicar una reacción d'hipersensibilidat tipo 1.
  
  No existe una cura conoixida pa l'asma, pero se puede controlar. Os simptomas pueden precaver-se privando los desencadenants, como los alerchenos y os irritants respiratorios, y suprimir-se con l'emplego de corticosteroides inhalaus. Se pueden fer servir agonistas beta d'acción alongada (LABA) u achents antileucotrienos amás d'os corticosteroides inhalaus si los simptomas de l'asma no se controlan. O tractamiento d'os simptomas que empioran rapidament gosa consistir en un agonista beta-2 d'acción breu inhalau, como salbutamol, y corticosteroides per vía oral. En casos muit grieus, ye posible que se requieran corticosteroides intravenosos, sulfato de magnesio y hespitalización.
  
  En 2019, l'asma afectó alto u baixo a 262 millons de personas y causó a la raya de 461.000 muertes. A mayoría d'as muertes ocurrioron en o mundo en desembolique. L'asma a ormino prencipia en a nineza, y las taxas han aumentau significativament dende a lo decenio de 1960.
  
  Referencias 
  
  Malautías de l'aparato respiratorio